বসন্তের বিদায়ে দুয়ারে অস্বস্তিকর গরম, কবে থেকে চড়ছে পারদ?

কলকাতা: দক্ষিণবঙ্গে বাড়ছে শুষ্ক আবহাওয়ার দাপট (Weather Update)। নাতিশীতোষ্ণ আবহাওয়ার দেখা নেই। ক্রমশ চড়ছে তাপমাত্রার পারদ। সর্বোচ্চ তাপমাত্রা ফের ঊর্ধ্বমুখী। সোমবারের পর থেকে তাপমাত্রা আরও কিছুটা বাড়ার সম্ভবনার কথা জানিয়েছে হাওয়া অফিস (Kolkata Weather Update)।

আলিপুর আবহাওয়া দফতর জানিয়েছে, আগামী সপ্তাহের প্রথম থেকেই গরমের অস্বস্তি বোধ হতে শুরু করবে। আগামী পাঁচদিন তাপমাত্রা বাড়বে দুই থেকে চার ডিগ্রি সেলসিয়াস। সাধারণত দোল বা রঙের উৎসবের আগে বাতাসে হালকা ঠাণ্ডার শিরশিরানি থাকে। এবার আর তার বালাই নেই। সকালের তাপমাত্রা স্বাভাবিকের কাছাকাছি বা খানিক উপরে থাকার সম্ভবনা রয়েছে। পারদ বেশ কিছুটা বেড়ে যাবে।

আরও পড়ুন: বেলঘরিয়ায় চলল গুলি, আহত দুজন

উত্তরবঙ্গের আবহাওয়া কেমন?

দক্ষিণবঙ্গের মতো উত্তরবঙ্গেও বসন্তে দেখা নেই নাতিশীতোষ্ণ আবহাওয়ার। উত্তরবঙ্গের বেশিরভাগ জেলাতে থাকবে শুষ্ক আবহাওয়া। দার্জিলিং, কালিম্পং, আলিপুরদুয়ার, জলপাইগুড়িতে আগামী দু’দিন হালকা বৃষ্টির সম্ভবনা। তাপমাত্রার বিশেষ পরিবর্তনের সম্ভবনা আগামী চার-পাঁচদিন নেই বললেই চলে।

শনিবার কলকাতা ও পার্শ্ববর্তী অঞ্চলে সর্বোচ্চ তাপমাত্রা ছিল ৩১ ডিগ্রি সেলসিয়াস। স্বাভাবিকের চেয়ে দুই ডিগ্রি কম। সর্বনিম্ন ২১ ডিগ্রি। স্বাভাবিকের চেয়ে ০.৭ ডিগ্রি কম৷ দিনের সর্বোচ্চ এবং সর্বনিম্ন দুই তাপমাত্রা স্বাভাবিকের কাছাকাছি। বাতাসে আপেক্ষিক আর্দ্রতার পরিমাণ ছিল ৯৩ শতাংশ। সর্বনিম্ন ২৭ শতাংশ। রবিবার পরিষ্কার থাকবে আকাশ। দিনের সর্বোচ্চ এবং সর্বনিম্ন তাপমাত্রা ৩২ ডিগ্রি এবং ২২ ডিগ্রির আশেপাশে থাকবে। অর্থাৎ, দুইই ঊর্ধ্বগামী।